ፖፕ ፍራንሲስ ስደተኞችን ወደ አገራቸው እንዳይገቡ ለማገድ የግንብ አጥር የሚነቡ መንግስታትን ኮነኑ
የሮማው ካቶሊክ ሊቀ ጳጳስ ፖፕ ፍራንሲስ ስደተኞች ወደ አገራቸው እንዳይገቡ ለማገድ የግንብ አጥር የሚነቡ መንግስታትን ኮንነዋል፡፡“አጥር የሚገነቡ ሁሉ የኋላ ኋላ ራሳቸው የግንቦቻቸው እስረኞች መሆናቸው አይቀሬ ነው” ብለዋል ፖፕ ፍራንሲስ፡፡ሊቀ ጳጳሱ ይህን ያሉት በሞሮኮ ያደረጉትን ጉብኝት አጠናቀው ከትናንት በስቲያ ወደ ሮም ለመመለስ በዝግጅት ላይ ሳሉ ነው ተብሏል፡፡አሜሪካንና ስፔንን ጨምሮ በርካታ አገራት ስደተኞች ወደ አገራቸው እንዳይገቡ ለማድረግ በማሰብ አጥር ለመገንባት በዝግጅት ላይ መሆናቸው ይታወቃል፡፡ይህንን አስመልክቶ ከጋዜጠኞች ለቀረበላቸው ጥያቄ በሰጡት ምላሽ ፖፕ ፍራንሲስ አንድ ጋዜጠኛ ከሞሮኮና ስፔን ድንበር ያመጣውን የአደገኛ አጥር ናሙና ባሳያቸው ጊዜ ማልቀሳቸውን ተናግረዋል፡፡በቅርቡ በፓናማ ባደረጉት ንግግርም “አጥር ገንቢዎች ፍርሃትን ይዘራሉ፤ ፍርሃትን ይነዛሉ” ብለው ነበር ፖፕ ፍራንሲስ፡፡በፕሬዝዳንት ዶናልድ ትራምፕ የምረጡኝ ዘመቻ ወቅትም “ድልድይ ሳይሆን አጥር ስለመገንባት ብቻ የሚያስብ ሰው ክርስቲያን አይደለም” ብለው እንደነበር አይዘነጋም፡፡(ምንጭ፡-ሲኤንኤን)